《乐府变十九首 其七 钦䲹行》
明代·王世贞

飞来五色鸟，自名为凤皇。千秋不一见，见者国祚昌。

飨以钟鼓坐明堂，明堂饶梧竹，三日不鸣意何长。

晨不见凤皇，凤皇乃在东门之阴。啄腐鼠，啾啾唧唧不得哺。

夕不见凤皇，凤皇乃在西门之阴。媚苍鹰，愿尔肉攫分遗腥。

梧桐长苦寒，竹实长苦饥。众鸟惊相顾，不知凤皇是钦䲹。

作者简介：王世贞（1526年－1590年）字元美，号凤洲，又号弇州山人，汉族，太仓（今江苏太仓）人，明代文学家、史学家。“后七子”领袖之一。官刑部主事，累官刑部尚书，移疾归，卒赠太子少保。好为古诗文，始于李攀龙主文盟，攀龙死，独主文坛二十年。有《弇山堂别集》、《嘉靖以来首辅传》、《觚不觚录》、《弇州山人四部稿》等。